Hans Christian Schmidt (V), 2002-02-26:
Allerførst vil jeg gerne sige, at det har glædet mig utrolig meget, at 16 ansøgere har fundet anledning til at søge direktørjobbet.
Det vidner om, at man mener, at det virkelig er et institut, der vil få betydning i fremtiden.
Det vidner om, at man mener, at det grundlag, der ligger for instituttet, virkelig vil være væsentligt, og at man her ville kunne finde gode muligheder for at bruge sine ressourcer i et arbejde til gavn for miljøet.
Jeg synes, at vi lige allerførst alle sammen skal glæde os over, at så mange har fundet det belejligt at ville søge den stilling.
Så forsøger hr. Keld Albrechtsen at få miljøministeren til at gå på banen med hensyn til at blande sig i den indstilling, der har været.
Men jeg vil bare sige til hr. Keld Albrechtsen, at det jo er sådan - og det jeg forsøgt mange gange, med skiftende held, at forklare de folketingsmedlemmer, der har spurgt - at der er et armslængdeprincip.
Det vil så sige, at det er klart, at det er bestyrelsesformanden - og det har jo også hele tiden stået i det aktstykke, som også Finansudvalget har behandlet - der indstiller det, og på baggrund af de oplysninger, jeg har fået, hvor der både har været ansættelsessamtaler, hvor man har vurderet på det materiale, der er lavet, og hvor man har vurderet, hvilke egenskaber man vil have hos en leder, kan jeg så konstatere, at der er bestyrelsesformanden, hr. Ole P. Kristensen, kommet frem til at indstille til ministeren, at det bliver hr. Bjørn Lomborg, der bliver ansat.
Der må vi så se, hvordan det virker, men jeg håber på, at vi alle sammen vil give det her institut god vind og mulighed for virkelig at udvikle sig, i stedet for - hvilket måske kunne frygtes - at man starter en debat om, hvorvidt et menneske nu er egnet til at være direktør eller ej,
inden man overhovedet har set grundlaget for, hvad det er, vedkommende vil gå i gang med, eller hvordan denne har opfyldt sit job.
Ministeren kan bekræfte, at han synes, det er en seriøs
behandling af ansøgerne, for ellers kan man være helt sikker på, netop med den her regering, at så ville det ikke ske.
Så derfor kan man være helt sikker på, at sådan er det.
Derfor vil jeg bare læse op, at samtalerne blev gennemført fredag den 22. februar - der er opgivet tidspunkter; den første var kl. 10.30, det står her, derefter kl. 14 og herefter kl. 15.30, og jeg vil sige, at der er mange, der har foretaget ansættelsessamtaler, hvor man ikke har haft så lang tid imellem ansøgningssamtalerne, så man har haft mulighed for at udvide det, man måtte have lyst til at spørge om - og endvidere lørdag den 23. februar kl. 10. Jeg forstår sådan set ikke helt, hvad det er, man går efter.
Skulle vi nu ikke prøve at se, om vi kunne lufte det her lidt ud?
Lad os dog se på, hvad instituttet laver af arbejde, inden man allerede nu starter med at sige, at man vil sikre sig, at man kan kritisere noget, man ikke har set.
Jeg synes, det er en uskik, og jeg synes, vi her i Folketinget skulle samles om at lade et institut som det her med den nye direktør få arbejdsro og komme i gang, og så bliver der jo rig lejlighed til at diskutere bagefter, om man synes, de gør det godt nok.
Hermed sluttede spørgsmålet.